ועדת הכלכלה, כנסת 23, פרוטוקול מספר 125, 2020-11-24 12:00

יעקב מרגי: צהריים טובים, אני מתכבד לפתוח את הישיבה.

יעקב מרגי: היום יום שלישי, ח' בכסלו התשפ"א, 24 בנובמבר 2020.

יעקב מרגי: על סדר-היום: דיון מהיר בנושא: "הנגשת אמצעי תשלום דיגיטליים עם מחיר ידוע מראש בנסיעה במוניות", של חברי הכנסת משה אבוטבול, אנטאנס שחאדה, אנדרי קוז'ינוב, מתן כהנא.

יעקב מרגי: רבותיי, סוגיית התחבורה הציבורית במדינת ישראל, מתי שלא נעלה אותה לדיון, יש מה לדון בה.

יעקב מרגי: אני מדבר בכלל, ואם מתייחסים למוניות בפרט, יש הרבה מה להתייחס, אבל כמובן צריך לקיים דיון מהותי, משמעותי, דיון עם הרבה אחריות ושכל.

יעקב מרגי: מה לעשות - אנחנו מדינה קטנה.

יעקב מרגי: יש מסורת של פיקוח על כל סוגיית התחבורה הציבורית והמוניות במדינת ישראל.

יעקב מרגי: משרד התחבורה בעניין הזה מתנהל באיטיות.

יעקב מרגי: יש הסוגיה של קווי השירות, שהיו פעם קווי שירות.

יעקב מרגי: סוגיית הפיצוי לא הסתיימה.

יעקב מרגי: דיון מהיר - אני נוהג לתת למציעים לפתוח בדקתיים, לומר את משנתם.

יעקב מרגי: נתחיל בסדר שקבעה לנו מזכירות הכנסת.

יעקב מרגי: בבקשה, חבר הכנסת משה אבוטבול.

משה אבוטבול: יישר כוח ליושב-ראש הוועדה על קיום הדיון.

משה אבוטבול: אני מודה לך מאוד.

משה אבוטבול: אני אומר בקצרה, גילוי נאות –אני אוהב את נהגי המוניות, אין לי דבר נגדם חלילה.

משה אבוטבול: יש לי הערכה אמיתית כלפי כל אחד שמביא פרנסה לביתו, כל אחד בתפקידו.

משה אבוטבול: משך שנים נסעתי רק במוניות, כי רציתי להכיר את החברה בישראל.

משה אבוטבול: ידעתי שהכתובת היא נהגי המוניות.

משה אבוטבול: נהניתי לשמוע אותם, לדבר אתם, והחכמתי המון מזכותם.

יעקב מרגי: כשהיינו צעירים אמרו לנו: האפסנאים בצה"ל ונהגי המוניות יהיו במקום אחד אחרי 120 שנה.

משה אבוטבול: בגן עדן.

משה אבוטבול: גם אם חלילה ההצעה הזו היא לא טובה לענף המוניות, או מזיקה לו - אני הראשון להסיר אותה.

משה אבוטבול: אלה דברי פתיחה.

משה אבוטבול: אני בא ממקום של בעד ולא ממקום של נגד.

משה אבוטבול: אני מעריך את העבודה היום-יומית שלכם.

יעקב מרגי: אני לא בעד המוניות, לא בעד הנהגים, לא בעד משרד התחבורה – אני בעד האזרח.

משה אבוטבול: אני מנסה לשכנע בדבריי איך אנחנו יכולים להפוך את זה ל-WIN-WIN - ששני הצדדים יהיו מרוצים – גם נהגי המוניות וגם הלקוח הקטן.

משה אבוטבול: היום יש הנקודה שאדם עולה למונית, ולא יודע בכמה זה נגמר.

משה אבוטבול: לפעמים יש פקקים.

משה אבוטבול: יש עיכובים.

משה אבוטבול: על נסיעה במונית שתכנן שתעלה לו 15 או 20 שקלים, פתאום עולה לו 50 שקלים ולא באשמת נהגי המוניות.

משה אבוטבול: אם הוא יידע מראש מה יהיה המחיר של הנסיעה, קל לו לתכנן את עצמו – אם יידע מראש שזה 50 שקלים, היה הולך לרכבת, היה הולך לנסיעה רגילה.

משה אבוטבול: זה היה מקל עליו.

משה אבוטבול: טובת האזרח חשובה מאוד.

משה אבוטבול: מצד שני, כשהיתה פעם רשת תקשורת אחת או שתיים, היו ניידים רק לעשירים.

משה אבוטבול: כיום, כשיש יותר רשתות תקשורת, בעצם יש יותר לקוחות.

משה אבוטבול: זה האנלוגיה.

משה אבוטבול: כך גם פה – כשיהיו יותר אפשרויות, גם אלה שלא היו נוהגים לנסוע במונית, אם יידעו מראש שהתשלום נמוך יותר, זה יגרום להם כן לנסוע במוניות.

יעקב מרגי: תודה.

יעקב מרגי: חבר הכנסת מתן כהנא לא נוכח.

יעקב מרגי: אנדריי קוז'ינוב.

אנדרי קוז'ינוב: לגבי מחיר ידוע מראש, יש פה עוד כמה יתרונות.

אנדרי קוז'ינוב: היום בעולם של האפליקציות והטכנולוגיה, כשהתוכנה יודעת לחשב את המסלולים האופטימליים, כשאין מרחב למשחק מול הנוסע, זה הרבה יותר בטוח.

אנדרי קוז'ינוב: אותן אפליקציות גם יודעות להתממשק עם רשויות המס, ועל כל נסיעה אתה מדווח עם מס הכנסה כמה ולמה.

אנדרי קוז'ינוב: גם הנהג מקבל את הכסף, גם הנוסע משלם משמעותית פחות.

אנדרי קוז'ינוב: לפי המחקרים, בין 30% עד 40% םחות בכל נסיעה, וזה הוכח ברחבי העולם, וזה לא מונע מנהגי האפליקציות להתקין מספר אפליקציות ולבחור בהכי רווחית מבחינתם.

אנדרי קוז'ינוב: זה אל"ף.

אנדרי קוז'ינוב: בי"ת, זה הופך את המוניות, את התחבורה הציבורית לנגישה.

אנדרי קוז'ינוב: זה מגדיל את פריון העבודה.

אנדרי קוז'ינוב: נוצר פה מצב שהמונית מעדיפה נסיעות ארוכות.

יעקב מרגי: אתם לא פותחים את כל סוגיית רישוי המוניות.

אנדרי קוז'ינוב: נגיע לזה.

אנדרי קוז'ינוב: ההצעה שמשרד התחבורה לפחות יבחן את הנושא ולא ילך ישירות לרגולציה של שנת 59' ולא יתמקד רק בנושא המונים.

אנדרי קוז'ינוב: המונים זה הסוגיה השנייה שרציתי לדבר עליה.

אנדרי קוז'ינוב: למה זה מגדיל את פריון העבודה – כי האפליקציות האלה מאפשרות למוניות לעבוד כל הזמן, ולא לבצע נסיעה ולהמתין לעוד נוסע.

אנדרי קוז'ינוב: זה מצב של WIN-WIN – גם לנהל, גם לחברה וגם לנוסע.

אנדרי קוז'ינוב: המונים – יש לנו שתי חברות בארץ שמייצרות את המונים האלה, ומבחינת הרגולציה של משרד התחבורה, כל נהג מונית מחויב לקנות ולהתקין.

אנדרי קוז'ינוב: זו סוגיה בפני עצמה שהיא בעייתית.

אנדרי קוז'ינוב: שתי החברות שמייצרות את זה, זה מונופול.

אנדרי קוז'ינוב: יש רגולציה של קביעת מחיר.

אנדרי קוז'ינוב: המחיר הזה, שנקבע לפי קריטריון שהמדינה קבעה – כבודה וכל הדברים האלה, זה לאו דווקא משקף נכון לעכשיו את המציאות העכשווית.

אנדרי קוז'ינוב: במאמר מוסגר, יש עכשיו פילוט של משרד התחבורה לנסיעות שיתופיות, שזה להכניס ארבעה מונים שונים שזה מונה אחד שמחשב נסיעות לפי נוסע ראשון, שני, שלישי, רביעי, וכשיש יותר נוסעים, הנוסע הראשון משלם פחות.

אנדרי קוז'ינוב: זה נועד לכישלון מראש – בגלל הפסיכולוגיה של הישראלים, בגלל כל מיני דברים, בגלל חוסר שליטה שלך, כי אתה תלוי באדם הרביעי שיצטרף אליך לנסיעה, אתה לא יודע לתכנן אותה, כי בסוף תצטרך להסתובב בין כל מיני נקודות ולא בטוח שתרצה את זה.

אנדרי קוז'ינוב: מה שאנו צריכים לראות – האם הרגולציה של שנות ה-50', כל הסיפור של המונים והיעדר לפחות נכונות לבחון מחיר קבוע מראש – וזה קיים בכל החברות.

אנדרי קוז'ינוב: ואיך זה, מצד שני, לא פוגע באותם נהגי מוניות שרכשו את המספר הירוק.

אנדרי קוז'ינוב: פה יש לדון ולא לפסול את זה על הסף.

אנדרי קוז'ינוב: משרד התחבורה מזמן את הנהגים שמשתמשים באפליקציות עם מחיר קבוע, לבירורים.

אנדרי קוז'ינוב: זה סוג של הפחדה.

יעקב מרגי: תודה.

יעקב מרגי: בבקשה.

אנטאנס שחאדה: שלום, אדוני היושב-ראש.

אנטאנס שחאדה: כל נושא המוניות צריך בדיקה מחודשת.

אנטאנס שחאדה: צריך לייעל ולהרחיב את השירות.

אנטאנס שחאדה: למשל, כמעט אין מוניות שירות או פרטי בישובים ערבים.

אנטאנס שחאדה: חוץ מנצרת, העיר הגדולה ביותר, לא תמצא מוניות שירות, גם פרטי בישובים ערבים.

אנטאנס שחאדה: באום אל–פאחם – עיר של כמעט 50,000 – אין.

אנטאנס שחאדה: ברהט, עיר של 80,000 כמעט, אדם לא יכול להתקשר להזמין מונית פרטית או שירות ברחבי העיר.

אנטאנס שחאדה: זו נקודה שיש לעודד ולשים לב אליה כדי לייעל את התחבורה הציבורית בישובים הערביים.

אנטאנס שחאדה: לגבי הנושא עצמו, אנחנו מדברים על ענף שמעסיק לפחות 35,000 מוניות – זה הצהוב - ועוד כ-25,000 מוניות מיוחדות, חוץ מההסעות.

אנטאנס שחאדה: אנחנו מדברים על ענף כלכלי משמעותי, וכולנו יודעים מי המועסקים בו, הנהגים, מי האוכלוסייה המוחלשת לפעמים שעוסקת בתחום הזה.

אנטאנס שחאדה: לכן יש לייעל.

אנטאנס שחאדה: אנחנו עם נהגי המוניות, רוצים להבטיח את הכנסתם, אבל שלא יהיה על חשבון האזרח או הצרכן.

אנטאנס שחאדה: לכן ההצעה הזו, בעידן שבו הטכנולוגיה מתקדמת, אפשר לחשב את המסלולים והאופציות השונות כבר מתחילת הנסיעה, עדיף לתת את האפשרות – אנחנו לא מדברים לבטל את המונים מלכתחילה, או לבטל את האפשרות הזאת, אבל להוסיף אופציה של תשלום קבוע מראש על סמך החישובים שהטכנולוגיה נותנת.

אנטאנס שחאדה: זה מייעל את הנסיעה, מייצר עוד עבודה ועוד נסיעות לנהג המונית, ומעלה את פריון העבודה ואמור להיטיב עם הצרכן.

אנטאנס שחאדה: במדינות אחרות, כפי שראינו, זה אכן מיטיב עם הצרכן ומייעל את השירות ואת הענף הכלכלי.

אנטאנס שחאדה: לכן עדיף לדון בזה ולהרחיב את הדיון להיבטים אחרים של תחבורה ציבורית.

אנטאנס שחאדה: תודה.

יעקב מרגי: תודה.

יעקב מרגי: בבקשה.

יעקב מרגי: אני רוצה לשמע את משרד התחבורה, נפרוס את המצע.

יעקב מרגי: דוגרי – אני לא מכיר את הענף הזה.

יעקב מרגי: תפתחו לנו צוהר בעניין.

מיטל סלע-דונגי: שלום, אני עו"ד מיטל סלע-דונגי, אני מהלשכה המשפטית של משרד התחבורה.

יעקב מרגי: מאיזה מצע משפטי המוניות הום עובדות?

יעקב מרגי: גם היוזמים לא יודעים מה קורה, בלי לפגוע בהם.

מיטל סלע-דונגי: העמדה שלנו מושתתת גם על הדין הקיים וגם על תכלית ההסדרה, כל הפיקוח בענף המוניות המיוחדות – פה אנחנו מדברים על מונית מיוחדת, שעומדת לרשות המזמין, לנסיעה עבורו.

מיטל סלע-דונגי: התכלית ברורה: מניעת הפקעת מחירים על רקע פערי הכוחות והמידע שבין הנהג לנוסע.

מיטל סלע-דונגי: כפי שאמרתי, העמדה שלנו נובעת מהוראות הדין.

מיטל סלע-דונגי: מבחינת הדין הקיים, תקנות התעבורה היום קובעות חובה ברורה להפעלת מונה בנסיעה מיוחדת מרגע תחילת הנסיעה עד סיומה.

מיטל סלע-דונגי: חל איסור לגבות שכר הסעה מהנוסע שעולה על המחיר שמציג המונה בתום הנסיעה, שהוא המחיר המרבי לגבייה.

מיטל סלע-דונגי: כלומר נהג המונית, זה מבחינתו מחיר המקסימום, והוא רשאי לגבות כל מחיר ששווה או נמוך למחיר שמופיע במונה.

מיטל סלע-דונגי: גם אם מדובר במחיר שמוסכם על הנוסע, תקנות התעבורה מכילות איסור לגבות שכר הסעה שעולה על המחיר שמציג המונה, גם אם מדובר במחיר שמוסכם על הנהג ועל הנוסע.

מיטל סלע-דונגי: לצד ברירת המחדל הזו, של חובת הפעלת מונה וגביית שכר הצעה אך ורק לפי מונה רץ, קיים בתקנות חריג ייחודי, שמופיע בתקנה 510ב2.

מיטל סלע-דונגי: היא מדברת על מקרה שבו הנסיעה מבוצעת במסגרת הסכם בכתב לביצוע נסיעות קבועות.

מיטל סלע-דונגי: ככל שהנסיעה ממלאת אחר חמשת התנאים- - -

יעקב מרגי: ארם יש לי נהג משפחתי, שאני עובד רק אתו, והסכמתי אתו לא בכתב, שכל נסיעה בעיר 20 שקל?

מיטל סלע-דונגי: זה נוגד את הוראות הדין.

יעקב מרגי: למה?

יעקב מרגי: בדיני החוזים הסכמה זה גם בלי חוזה כתוב.

מיטל סלע-דונגי: תקנות התעבורה והחלק שמדבר על מונים ונהגי מוניות הם דין ספציפי לעניין הזה.

מיטל סלע-דונגי: לא ניתן לדבר על הסכם בעל-פה שאתה מדבר עליו.

יעקב מרגי: הפרוטוקול נהנה מהשאלה שלי.

מיטל סלע-דונגי: החריג הייחודי הזה שאני מדברת עליו, כשאושרה התקנה הדוגמה שניתנה היתה שלמשל, מכרז להסעות עובדים של קופת חולים אל מקום העבודה ולביתם, כשבמקום הזה הוסבר שהכוונה של אותה תקנה, אותו חריג ייחודי לברירת המחדל של הפעלת מונה, זה שאין צורך במקום שבו יש הסכם ייחודי – למשל, לפי מכרז של הפעלת נסיעות קבועות עם לקוח קבוע, עם מחירים קבועים שסוכמו מראש למשל במכרז – כך בדיוק לפי מחוקק המשנה שדן בתקנה הזו כאשר היא חוקקה, הוסבר שאין צורך להפעיל מונה, וניתן להשתמש בחריג הייחודי הזה בנסיבות הספציפיות האלה ולגבות את המחיר הקבוע כפי שלדוגמה, סוכם במכרז.

מיטל סלע-דונגי: לעמדת המכרז, לפי הדין הקיים וגם לפי התכלית, אי אפשר לראות באפשרות לגבות מכל נוסע מזדמן מחיר מוסכם מראש, ובלבד ש"חתם" – כמובן, הסכם אלקטרוני, דרך היישומונים וכו', לפי הסכם בכתב לביצוע נסיעות קבועות.

מיטל סלע-דונגי: אין שום מאפיין של קביעות בנסיעה מסוג זה.

מיטל סלע-דונגי: התעריפים משתנים מנסיעה לנסיעה, ובדרך כלל באפליקציה כיום, שנותנת את השירות הזה שנוגד את הוראות הדין, כפי שמשרד התחבורה הורה לאותה חברת יישומון שמציעה את השירות הזה- - -

יעקב מרגי: בהצהרה אנחנו קוראים לפעול רק על פי הדין.

יעקב מרגי: לפי כל הוראות הדין.

יעקב מרגי: כשוועדה בכנסת באה לדון, אנחנו דנים אם אפשר לשנות את הוראת הדין.

יעקב מרגי: לפני עמדת המשרד, מה היה הרציונל, אם היה – כן לשנות, לא לשנות, איך, מה.

מיטל סלע-דונגי: למעשה נוכח כל התכלית של הסדרי הפיקוח על ענף המוניות, קרי קביעת מחירים מקסימליים במונה, כשאתה נכנס למונה, לא כל הנוסעים מתוחכמים, לא כל הנוסעים עשו אותו מסלול ביום הקודם או בשבוע לפני כן.

מיטל סלע-דונגי: יש אנשים שלא נוסעים מתוחכמים, וכן קיימים פערי כוחות ומידע.

מיטל סלע-דונגי: הפיקוח, ההסדרה של קביעת מחיר מקסימלי, שלא ניתן לגבות מעל אותו מחיר שמציין המונה, זה ביסודו נועד למנוע את הפקעת המחירים שיכולה להיעשות בגביית מחיר מוסכם, קרי באפשרות של קביעת מחיר מוסכם, יש האפשרות לכל נהג, ובלבד שהוא מחתים את הנוסע על הסכם גנרי לביצוע נסיעות קבועות, גם לגביית מחיר שמופקע פי שניים ופי שלושה מהמחיר שהיה מופיע במונה, אם היה מפעיל את המונה באותה נסיעה.

מיטל סלע-דונגי: זאת התכלית.

מיטל סלע-דונגי: אז מעבר לכך שזה הדין הקיים והשירות נוגד את החקיקה, כפי שקיימת היום, הפתיחה של השוק להסכמים פרטיים תביא לקריסה של הפיקוח הקיים על המחירים בענף המוניות.

יעקב מרגי: היועץ המשפטי שאל שאלה, בבקשה.

איתי עצמון: לגבי ההסדר המיוחד שקיים בפקודת התעבורה לעניין נסיעה שיתופית המונית – אם תוכלי להציגו לוועדה.

איתי עצמון: זה הסדר מיוחד שלפיו אין החובה להפעיל מונה.

איתי עצמון: המחיר כן נמסר מראש, המחיר המשוער.

יעקב מרגי: והייתי רוצה לדעת, משרד התחבורה – אם אין מי שיענה פה, אני מבקש שיעלו אותו ויענה לנו, מתי באחרונה משרד התחבורה פיקח וביצע אכיפה שלא לפי תלונה של נוסע אלא לפי בקרה יזומה שלו על מוניות, הפעלת המונה, ניהול, בדיקה של הסנכרון של המונה, אבל בדיקה יזומה של המשרד?

מיטל סלע-דונגי: בדיוק המקרה שנדון כאן בוועדה, גביית מחיר מוסכם מראש.

מיטל סלע-דונגי: גם בדיקות יזומות ביוזמת משרד התחבורה.

יעקב מרגי: קביעת מחיר מראש זה דיון שעכשיו אנחנו פותחים אותו.

יעקב מרגי: אני מדבר על המתכונת המאושרת, המפוקחת לכאורה, אם היא מפוקחת, שנהג מונית לא גבה סכום מופקע, הפעיל, לא הפעיל מונה, עשה קומבינציה במונה ובנסיעה – ביקורת יזומה לא לפי תלונה.

מיטל סלע-דונגי: הפיקוח של משרד התחבורה נעשה גם מכוח תלונות שמגיעות, ובסופו של יום גם באופן יזום קיימים פקחים מטעם משרד התחבורה שזו עבודתם.

יעקב מרגי: כמה פקחים יש כאלה במשרד התחבורה?

מיטל סלע-דונגי: אני לא רוצה לנקוב במספר שאיני יודעת.

יעקב מרגי: אני מבקש להעלות מישהו שאחראי על תחום המוניות במשרד התחבורה, להעלות אותו לזום בינתיים.

מיטל סלע-דונגי: המספר אינו גדול.

יעקב מרגי: אומר לך בזהירות קטנה – כמעט אין עבודה יזומה של פיקוח.

יעקב מרגי: בבקשה, תמשיכי את הסקירה.

מיטל סלע-דונגי: ביחס למה שהועלה פה, משרד התחבורה מעודד ומברך על היתרונות הרצויים מבחינתנו של השימוש ביישומון סלולרי לצורך הזמנת נסיעה מיוחדת.

מיטל סלע-דונגי: כל היתרונות המבורכים האלה, גם מבחינת נוחות ההזמנה, נוחות, מהירות, אני יודעת מה שמו של הנהג שמגיע, סדרנות דיגיטלית של הנסיעות – מתקיימים בכל יישומון סלולרי ללא קשר לקביעת שכר הסעה לפי מחיר מוסכם.

יעקב מרגי: אלך לפי הראש שלך.

יעקב מרגי: לו קיבלנו את העניין של הפקעת המחירים מלמעלה.

יעקב מרגי: מה אכפת לך לכאורה שאני כלקוח יודע בוודאות שהנסיעה הזאת תעלה לי עשרים שקל ולא המינימום של המונה, שלפעמים עולה יותר מזה, עלול להיגמר בסכום גבוה יותר - האם משרד התחבורה שוקל בכלל לבדוק את זה?

מיטל סלע-דונגי: אל"ף, לחלק לא מעט מהנוסעים אין יכולת לבקר אם המחיר, 20 או 30 או 50 שקלים- - -

יעקב מרגי: תפקידו של הצרכן לא לבקר אלא להשוות במידת הסבירות והכלים שיש לו, כפי שעושה בכל קנייה ושירות.

יעקב מרגי: אנחנו לא רוצים להיות הפטרונים על מחשבותיו.

יעקב מרגי: אם אני יכול לקבל שירות שאני יודע בוודאות, ואני מקבל החלטה – אף אחד לא כופה אותה עליי – וזה באותן מוניות מפוקחות, באותם תנאי רגולציה של המשרד, מה בעיה?

מיטל סלע-דונגי: מבחינתנו אפשר לגבות מחיר מוסכם ולהפעיל את המונה, ובסיומה של הנסיעה לגבות או את המחיר שסוכם או את מחיר המונה – הנמוך מביניהם.

מיטל סלע-דונגי: שבשום מקרה לא יעלה המחיר על מחיר המונה.

מיטל סלע-דונגי: הוספת את הוודאות וגם דאגת שהמחיר לא יהיה מופקע מעבר למחיר המונה.

יעקב מרגי: את אומרת:

יעקב מרגי: נכון שהכוונה היום טובה, אבל אין לי שום מנגנון, הוא לא בידי ולא יהיה בידי שלא תהיה מחר הפקעת מחיר.

מיטל סלע-דונגי: אמת.

יעקב מרגי: במוח האנושי אנחנו יכולים למצוא פתרונות.

יעקב מרגי: היועץ המשפטי שאל שאלה לגבי נסיעות שיתופיות.

מיטל סלע-דונגי: המתווה המסתמן למוניות שיתופיות – כרגע הדיל הקיים קובע שבמונית שיתופית, שזו מונית ספיישל שנוסעים בה מספר נוסעים, לא יופעל מונה.

מיטל סלע-דונגי: יחד עם זאת, כיום, כפי שכולם יודעים, לא מתקיימות מוניות שיתופיות.

מיטל סלע-דונגי: זה ממגוון סיבות.

מיטל סלע-דונגי: המתווה המסתמן, שעדיין בתהליכי גיבוש וסיכום סופיים במשרד – זה עוד לא גובש לכדי הליכי חקיקה – דובר על כך שיופעל במסגרת הפעלת מונית כמונית שיתופית, יופעל המונה.

מיטל סלע-דונגי: כפי שאמרת, תינתן הנחה מהגובה המקסימלי שיציג המונה, תינתן הנחה מקום בו הנסיעה תהיה שיתופית ולא כזו שעומדת לזכותו של מזמין אחד.

איתי עצמון: התיקון הוא מ-2017.

יעקב מרגי: נמצאת אתנו חברת הכנסת שרן השכל בזום, ניתן לה העדפה.

יעקב מרגי: מזל טוב, בשם כל הוועדה, פעם שנייה.

שרן השכל: הוועדה כמובן חשובה לי, וגם הנושאים האלה, שאני עוקבת אחריהם פעם אחר פעם.

שרן השכל: ראשית, אני שמחה שהעלית את עניין הפיקוח, כי הוא לוקה בחסר ויש לתת את הדעת גם שם, איך מייעלים את הפיקוח על העניין של המונים, מוניות, הסדרים כאלה ואחרים שנעשים.

שרן השכל: אפילו אני כחברת כנסת נתקלתי בכמה מקומות- - -

יעקב מרגי: לפני חודש עקצו את אשתי.

קרן ברק: איזה פיקוח לא היה?

יעקב מרגי: אין פיקוח.

שרן השכל: עשיתי ניסוי, והגשתי תלונה למשרד התחבורה, והוא אפילו לא נענה לה.

שרן השכל: הם הציעו להגיש תלונה במשטרה, ענו אחרי שמונה חודשים.

שרן השכל: יש המון ליקויים שגם שם יש לתת את הדעת מבחינת תלונות, במשרד התחבורה.

שרן השכל: ראשית, אם מאפשרים סכום מוכסם דרך אפליקציה, חייבים לעשות זאת לאורך כל התעשייה ולאפשר את זה גם דרך למוניות רגילות.

שרן השכל: לא יכול להיות שמוניות שחתמו חוזה עם אפליקציה מסומת, אפשר יהיה לבוא ולהחליט על מחיר לפני כן, ולנהגי מוניות שלא חברים באפליקציה הזו – לא.

שרן השכל: לכן חשוב שעיקרון השוויון בעניין הזה יישמר.

יעקב מרגי: הייתי קובע מחיר מקסימלי.

יעקב מרגי: המדינה שלנו לא כל כך גדולה, והמבנה האורבני של המדינה שלנו - והחזירות הולכת וגדלה.

שרן השכל: בתעשייה בלי פיקוח הייתי נזהרת לתת את האפשרות לקבוע מחירים לפני כן.

שרן השכל: יש סיבה שבגללה יש חוק שכל נהג מונית מחויב להדליק מונה ברגע שהנוסע מבקש.

שרן השכל: גם היום יש נהגי מוניות שעדיין לא מבצעים את זה, לפי חוק.

שרן השכל: יש לכך סיבה.

שרן השכל: גם מבחינת חוסר הפיקוח ומעוד סיבות, צריך להיזהר כאשר מאפשרים את קביעת המחיר.

שרן השכל: כיום יש מחיר מוסכם מעיר לעיר, ממקום למקום, לפי ספר – אני יודעת, כשהיינו לוקחים מוניות מנתב"ג, היה יוצא פתק עם מחיר קבוע מראש של כמה נסיעה אמורה לעלות.

יעקב מרגי: רק בנתב"ג קבעו את זה בתקרה בגלל עוקץ התיירים.

יעקב מרגי: חזירות, לא עוקץ.

יעקב מרגי: לוקחים מהצרפתים 150 שקל, ומהשני 300, וחניה בתל אביב עולה 120 שקל, כמעט כמו מחיר החדר.

יעקב מרגי: מסבירים פנים לתייר הצרפתי.

קרן ברק: זה לא שנהגי מוניות עשירי עולם.

קרן ברק: לא טייקונים.

יעקב מרגי: אני יודע.

יעקב מרגי: את יודעת כמה לוקח יומית?

יעקב מרגי: יש לי מושג.

יעקב מרגי: בפריפריה זה כמעט עבדות.

שרן השכל: נהגי המוניות הם אנשים שעובדים מאוד קשה.

שרן השכל: מרוויחים את כספם בזיעה, זו עבודה לא פשוטה, לאורך לילות עם אנשים שהם לא תמיד נעימים, מקרים של גניבות ואלימות וכו'.

שרן השכל: הזה מקצוע מאוד קשה.

שרן השכל: אני לא מזלזלת ולו בשנייה.

שרן השכל: עם זאת, יש מיעוט בקרב נהגי המוניות שמנצלים מצבים.

שרן השכל: לא ניתן לפקח עליהם.

שרן השכל: לכן, אם מדובר על הדבר הזה – חייבים להיזהר, כי יש סיבה שבשלה קבענו את הכללים כפי שהם היום.

יעקב מרגי: תודה.

יעקב מרגי: אימאן ח'טיב יאסין, בבקשה.

אימאן ח'טיב יאסין: צהריים טובים.

אימאן ח'טיב יאסין: עוד נושא בוער וחשוב, וידידי אנטאנס, יותר בוער בחברה הערבית, כי גם אין לנו תחבורה ציבורית בתוך הישובים וגם לא מחוץ לישובים וגם אין לנו מוניות.

אימאן ח'טיב יאסין: אפילו הנושא של מוניות שיתופיות בכלל לא הגיע לשם לגמרי.

אימאן ח'טיב יאסין: הנושא הוא נחוץ, אין ספק.

אימאן ח'טיב יאסין: חשוב לדאוג לשני דברים.

אימאן ח'טיב יאסין: מיותר לדבר על היתרונות של הדבר – מצד אחד, מפחית עומסים, מפחית זיהום אוויר.

אימאן ח'טיב יאסין: נותן אפשרות להנגשה לכל מיני מקומות אבל הנושא של הפיקוח מאוד חשוב בסוגיה הזו, כי בסופו של דבר אנחנו עדים – באופן אישי – היו זמנים שנסעתי במוניות.

אימאן ח'טיב יאסין: תמיד היה בי החשש שהמונית תיקח אותי בכל מיני דרכים כדי להאריך את הדרך, וזה מה שקורה.

יעקב מרגי: כמו המתנה ליד הקומקום, שהמים ירתחו.

יעקב מרגי: זה פסיכולוגיה.

אימאן ח'טיב יאסין: לכן חשוב הנושא של הפיקוח וקביעת מחיר מקסימלי למסלולים.

אימאן ח'טיב יאסין: היום יש אפליקציות שיכולות להראות לנו בוודאות כמה זמן ממקום למקום בשעה מסוימת.

אימאן ח'טיב יאסין: אני חושבת שזכותו של הצרכן לדעת לקראת מה הוא הולך ועל מה הוא הולך לשלם, ואז נהגי המוניות יתנהגו בהתאם, כי הם יודעים שמי שעומד מולם יודע במה מדובר, והוא יידע שהאינטרס שלו להגיע למקום כמה שאפשר מהר ולקחת עוד נוסע, ולהכניס לעצמו עוד כסף.

יעקב מרגי: תודה.

יעקב מרגי: קרן ברק.

קרן ברק: רציתי לשאול בהקשר הפיקוח.

קרן ברק: לי חשוב שהציבור- - -

יעקב מרגי: אין פיקוח.

קרן ברק: אתה אומר כך.

קרן ברק: אני הייתי בענפים רבים אחרים שבהם בשם התחרות פתחנו הרבה, ובסוף אתה משאיר את המונופולים.

קרן ברק: לכן אנחנו מדברים פה על ענף שמשרד התחבורה חייב להיות עם פיקוח כל הזמן, כמו על מחירי הלחם ועל מחירים אחרים.

קרן ברק: אם תמצא מנגנון, אני מקשיבה למשרד התחבורה, ובלבד שמשרד התחבורה יכול לפקח.

יעקב מרגי: בבקשה.

חוה אתי עטייה: אדוני היושב-ראש, יש חוששים שהאפליקציה היא לא מונגשת לקהל מבוגר, לאנשים עם מוגבלות, וגם לחרדים שאין להם הפלאפונים החכמים, וגם נהגי המומיות חוששים.

יעקב מרגי: אני מוכן לעשות תחרות האקרים – לשים האקרים בוגרי 8200 והאקרים חרדים, נראה מי יצליח.

יעקב מרגי: כל האמירות הכלליות האלה.

חוה אתי עטייה: ונהגי המוניות חוששים מנושא האבטלה, הם חוששים שיפסידו את פרנסתם.

יעקב מרגי: כשאת מכניסה שחקנים חדשים בתנאים אחרים בלי המגבלות, את צודקת.

חוה אתי עטייה: התחברות זה לא חזות הכול.

אנדרי קוז'ינוב: הכוונה היא לא לקחת את כל הרכבים ולתת לכל אחד אפשרות להפעיל את זה.

אנדרי קוז'ינוב: עדיין מדובר במוניות בפיקוח.

אנדרי קוז'ינוב: אגב, לכל נהג ממוצע יש כשלוש אפליקציות.

יעקב מרגי: בבקשה.

הילה שי וזאן: אומר ברמת המקרו שברמה הצרכנית – וזה מה שחשוב לנו פה – האינטרס הצרכני הוא שיינתנו שתי האופציות לצרכן.

הילה שי וזאן: אנחנו במדינת ישראל מספיק חכמים וטכנולוגיים כדי למצוא את הדרך שזה יקרה.

הילה שי וזאן: יבוא הצרכן ויחליט, כששתי האפשרויות בפניו – האם הוא בוחר באופציה של קביעת תעריף מראש או את המונה.

הילה שי וזאן: איך לפקח ומה לפקח, אמרו פה לפניי ו גם אתם ודאי יודעים, וזה תפקידכם.

הילה שי וזאן: אני רוצה לציין שגם מסקרים שאני ראיתי בנושא הזה, מסתבר שרבים מהאנשים שלא משתמשים במוניות בצורה תדירה, לא עושים זאת כי הם מרגישים שהם לא תמיד יודעים מה הם ישלמו.

הילה שי וזאן: אנו יודעים את הצורך הישראלי ובכלל של אנשים לקבל ודאות לגבי מה הם יידרשו לשלם.

הילה שי וזאן: לכן נהגי המוניות בתקופה קשה זו - ואנחנו רוצים לעודד אותם.

הילה שי וזאן: האינטרס הצרכני כן נפגש פה עם האינטרס של נהגי המוניות, ואם נאפשר את שתי הדרכים לצרכן, גם בכך יש לסייע לענף ולעודד ולהעלות את הנסיעות בו על-ידי הצרכנים.

הילה שי וזאן: תודה.

יעקב מרגי: תודה.

יעקב מרגי: יהודה בר אור, יושב-ראש ארגון הגג של נהגי ובעלי המוניות.

יעקב מרגי: בבקשה.

יעקב מרגי: הגדרתי אותך נכון, יהודה?

יהודה בר אור: יושב-ראש איגוד נהגי המוניות הארצי.

יהודה בר אור: אני נהג מונית 42 שנה, מגיל 28 אני גם מנהל תחנה.

יהודה בר אור: כנהג מונית בפועל עד הרגע הזה, כל מה ששמעתי פה – אין לאנשים שדיברו שום הבנה בענף המוניות.

יהודה בר אור: לצערי נכנסו פה לתחום – לא קראו, לא שמעו.

יהודה בר אור: לא הבינו.

יהודה בר אור: הצעת החוק, להכניס את הנושא של נסיעה בכל דרך שלא דרך המונה ולא דרך המספר, היא אסון לענף המוניות.

יעקב מרגי: תסביר למה.

יהודה בר אור: ברגע שנכניס את זה לאפליקציה, אנחנו נותנים אפשרות ל-200,000 פרייבטים להיכנס, כי זה הדרך שהובר וכל השאר רוצים להכניס את הרכב הפרטי במקומנו.

יהודה בר אור: לכן המונה והזכות הציבורית הם המחסום לכניסת פרייבטים ואפליקציות שרוצות להחליף אותנו.

יהודה בר אור: אנחנו לא מתנגדים לאפליקציות.

יהודה בר אור: שייתנו הצעת מחיר.

יהודה בר אור: המונה הוא המחסום לכל מחיר נכון בין הנוסע לנהג.

יהודה בר אור: זה הדבר הנכון ביותר שעשתה מדינת ישראל מאז קום המדינה.

יהודה בר אור: אנחנו עובדים, נוסעים.

יהודה בר אור: אתה לא יכול לומר שהנוסע ייקח אותי לתוך פקקים ואעמוד שם, והאפליקציה נתנה 20 שנה, ואעמוד שם שעתיים ואקבל 20 שקל.

יהודה בר אור: גם ככה נהג המונית בקושי מגיע ל-30 שקל לשעה.

יהודה בר אור: לא ניתן לזה יד.

יעקב מרגי: תודה.

יעקב מרגי: משרד התחבורה, רוצה להוסיף?

ברוניסלבה חירמן: אני ברוני חירמן, אני מאגף הכלכלה של משרד התחבורה.

ברוניסלבה חירמן: אני גם חברה בוועדת מחירים שמפקחת על תעריפי נסיעה במוניות.

ברוניסלבה חירמן: אני רוצה להתייחס לכמה נקודות שהועלו פה.

ברוניסלבה חירמן: קודם כל, לעניין הפיקוח, גם נמצא אתנו דוד יוסף שאחראי במשרד התחבורה, והוא יתייחס להיבט הזה.

ברוניסלבה חירמן: לעניין פיקוח מחירים, תכלית פיקוח מחירים היא מצד אחד, להגן על הצרכן, ומצד שני, לאפשר פיצוי על עלויות בצורה סבירה לנותן השירות.

ברוניסלבה חירמן: כאשר אנחנו מדברים על מחירים קבועים שמוצעים פה, לא מדובר במחיר קבוע אלא מדובר במחיר שייקבע במשא ומתן בין הנוסע לנהג.

ברוניסלבה חירמן: העמדה של הצרכן במשא ומתן הזה היא הרבה יותר חלשה.

ברוניסלבה חירמן: אין לו כלים להחליט, האם המחיר שמוצע לו הוא סביר או לא.

ברוניסלבה חירמן: על אחת כמה וכמה כאשר אנו מדברים על תיירים, שגם כשיש מחירים מפוקחים, שמענו באירוויזיון שהמחיר שהיה קבוע בשקלים - גבו בדולרים, גבו ביורו.

ברוניסלבה חירמן: ברגע שתהיה אפשרות למחיר מוסכם כביכול מראש, איזה כלי יש לתייר לשפוט אם זה מחיר סביר או לא?

ברוניסלבה חירמן: אין לו שום כלי.

יעקב מרגי: זה לא משא ומתן.

יעקב מרגי: אם הבנתי, האפליקציה תקבע את הסכום בנתונים שהיא בוחנת, שהצרכן לא בוחן אותם.

יעקב מרגי: אלה נתונים חסויים שאף אחד לא יכול לדעת.

יעקב מרגי: אפשר לעשות מניפולציה עם זה.

ברוניסלבה חירמן: יש אוכלוסיות כמו תיירים, כמו נכים, קשישים, יש אוכלוסיות שאין להן גישה לאפליקציות.

ברוניסלבה חירמן: אנחנו כרגולטור, חייבים להגן גם עליהם.

ברוניסלבה חירמן: במסגרת ועדת מחירים עשינו עבודה בעזרת יועצים כלכליים, לאיסוף נתוני עלויות של נהגי המוניות ולתמחור תעריפים שנותנים פיצוי הולם על העלויות ועל העבודה ועל התשואה, ההשקעה, הן במספר הירוק והן במונית.

ברוניסלבה חירמן: בהתאם, תמחרנו מחיר לדקה ומחיר לקילומטר.

ברוניסלבה חירמן: פישטנו את המבנה של המונה.

ברוניסלבה חירמן: היום ניתן באפליקציה פשוטה, למעשה כל אחד יכול לעשות לעצמו תחשיב, לראות בוויז או בגוגל מאפס מה יהיה- - -

יעקב מרגי: כל כמה זמן המונה מחויב, לפי ההנחיות?

מיטל סלע-דונגי: לפחות מדי שנה.

יעקב מרגי: מישהו יודע לומר לי כמה עולה?

ברוניסלבה חירמן: כיוון שהמונה צריך להיות תקין בכל רגע נתון, אנחנו מחייבים את נהגי המוניות שיהיה להם הסכם עם חברת המונים לשירות למונה.

יעקב מרגי: הזכיינים נמצאים במרכז.

יעקב מרגי: בלי לדעת.

יעקב מרגי: משער.

ברוניסלבה חירמן: דמי השירות הם תעריף מפוקח.

ברוניסלבה חירמן: כיום זה עומד על 714 שקלים לשנה.

יעקב מרגי: אני רוצה להיכנס למהות הדיון.

יעקב מרגי: פעם מישהו הלך לחפש אתונות ומצא מלוכה.

יעקב מרגי: אתם חיפשתם מלוכה – מצאנו אתונות בינתיים, אבל צריך לטפל בהם.

יעקב מרגי: כל סוגיית המוניות צריכה להיכנס לטיפול יסודי, הסדרה ואסדרה מחודשת.

יעקב מרגי: גם אם זה היה שנות ה-70', זה כבר לא אקטואלי.

ברוניסלבה חירמן: אם אפשר להתייחס לנושא מספר החברות שפועלות בענף המונים למוניות.

ברוניסלבה חירמן: משרד התחבורה פרסם בינואר 2019 מפרט טכני למונה חכם למונית, ואפשר כל גורם, כל חברה, כל יזם שיכול לפתח מונה שעומד בדרישות שקבענו, לפתח מונה.

ברוניסלבה חירמן: היתה התעניינות של מספר גורמים.

ברוניסלבה חירמן: נכון להיום, רק שתי חברות, אותן חברות מונים קיימות פיתחו מונים שעומדים בדרישת התקן.

ברוניסלבה חירמן: לא עשינו מכרז, לא צמצמנו את התחרות בשום דרך.

ברוניסלבה חירמן: פתחנו את התחום לגמרי.

יעקב מרגי: רוצה לדעת למה זה לא הצליח?

יעקב מרגי: כי אתם מתעקשים על המושג מונה.

יעקב מרגי: יש היום פתרונות טכנולוגיים קלים, ידידותיים, כמעט בהסבה קטנה חברות ההייטק הישראליות יהפכו את המכשיר שיש לך ביד למכשיר הכי אמין והכי מבוקר.

ברוניסלבה חירמן: אדוני, בדקנו את הסוגיה הזו.

ברוניסלבה חירמן: גם בדקנו מה קורה בעולם.

ברוניסלבה חירמן: הגענו למסקנה, שמונה חייב להיות מחובר למכניקה של הרכב.

ברוניסלבה חירמן: כלומר זה לא יכול להתנהל רק בצורה של אפליקציות, כי יש נתקים בתקשורת.

יעקב מרגי: זה לא הדיון.

יעקב מרגי: צודקת.

יעקב מרגי: ענית לי.

יעקב מרגי: דוד יוסף, בבקשה.

יעקב מרגי: תציג את עצמך.

דוד יוסף: אנחנו אחראים על הפיקוח הפלילי והמינהלתי ברשות לתחבורה ציבורית.

יעקב מרגי: בכלל בתחבורה ציבורית או מוניות?

דוד יוסף: אוטובוסים, הסעות והשכרות רכב.

יעקב מרגי: מוניות?

יעקב מרגי: לא שומעים אותך.

יעקב מרגי: נחדש את הקשר בהמשך הדיון.

יעקב מרגי: נציג חברת יאנגו רוצה לדבר.

יעקב מרגי: יש מניעה?

יעקב מרגי: יש בירור אתו?

יעקב מרגי: בירור משפטי, בירור משמעתי?

יעקב מרגי: יש מניעה שהוא ידבר?

מיטל סלע-דונגי: נכון להיום, מאחר שמשרד התחבורה עוד בחודש מאי השנה הודיע לחברת יאנגס, שמפעילה את הישומון הסלולרי יאנגו, שהשירות אותו היא מציעה – גביית מחיר מוסכם מראש באפליקציה אינו עומד בהוראות הדין ועליה לחדול ממתן השירות, היא המשיכה וממשיכה גם כעת לתת את השירות.

יעקב מרגי: ענית לי.

מיטל סלע-דונגי: מתנהלים כרגע הליכים של המשרד בנושא.

יעקב מרגי: לכן הדובר – תשקיף, לא תוכל לדבר.

יעקב מרגי: גלעד ישראלי, מנכ"ל טיבאס.

גלעד ישראלי: אני מנכ"ל וויסבאס.

גלעד ישראלי: אנחנו עושים מוניות משותפות.

גלעד ישראלי: זה אומר שאתה יכול להזמין באפליקציה נסיעה, המונית תגיע, תאסוף אותך ועוד כמה אנשים על הדרך, ומתחלקים במחיר.

יעקב מרגי: לפי כל כלי הרישוי והפיקוח של משרד התחבורה?

גלעד ישראלי: כן, לפי הרגולציה שנכנסה ב-2017.

גלעד ישראלי: אנחנו עובדים לפי הרגולציה.

יעקב מרגי: איך היא עובדת?

יעקב מרגי: לפי הפעלת מונה?

גלעד ישראלי: לא, לפי מחיר קבוע מראש, שמותאם למחיר הצפוי, לו היית מפעיל מונה.

יעקב מרגי: איך אתה יודע להעריך?

גלעד ישראלי: יש חישוב, ובחוק מחייבים את החברות להתממשק אל LTI של משרד התחבורה, שמעריך מה יהיה המחיר אם היה מופעל מונה, ואנחנו לא יכולים לעקוף פר נוסע, לא יכולים לגבות ממנו יותר מ-80% ממה שמשרד התחבורה משדר לנו בזמן אמת.

גלעד ישראלי: כלומר כבר היום יש מנגנון שיודע להעריך כמה המחיר היה צפוי להיות לו היית מפעיל מונה, ולפי זה לתת לך מחיר בראש.

גלעד ישראלי: כל מה שצריך לעשות, אם רוצים את זה גם לנסיעה רגילה - במקום 80%, לשים 100%, מי שרוצה עם מחיר מפוקח קבוע מראש, לפי התממשקות משרד התחבורה, כשמשרד התחבורה כבר בנה את זה עבור נסיעות משותפות.

יעקב מרגי: סתם שאלה, לא לדיון – עם השיתופית זה עד ארבעה נוסעים, נכון?

גלעד ישראלי: נכון.

יעקב מרגי: איך זה עובד במציאות?

גלעד ישראלי: אנחנו מצרפים ביחד רק נוסעים שפחות או יותר מתאימים אחד לשני.

גלעד ישראלי: אם נמשוך את זה יותר מדי, השירות שלנו יהיה לא אמין.

גלעד ישראלי: אנחנו מדברים על נושא של לעשות את המחיר קבוע מראש.

גלעד ישראלי: אני חושב שצריך לאפשר – נשאיר את כל האופציות, לתת ללקוח להחליט.

גלעד ישראלי: גם היום משרד התחבורה שוקל לשנות, בלי להתייעץ אתנו, למרות שאנחנו היחידים שמפעילים מוניות משותפות בישראל, שוקל לשנות, שהנסיעות המשותפות במוניות יהיו רק באמצעות מונה.

גלעד ישראלי: ראינו שיש יותר לקוחות שמעוניינים להשתמש בשירות, שהיום לא משתמשים במוניות- - -

יעקב מרגי: תודה.

יעקב מרגי: אשר עוז בבקשה.

אשר עוז: אדוני היושב-ראש, חברי הכנסת, חברים.

אשר עוז: שמי אשר עוז.

אשר עוז: אני מייצג כ-2,000 נהגי מוניות.

אשר עוז: יש לנו מרכז הסעות ארצי שיושב בגוש דן.

אשר עוז: אנחנו עובדים עם כל האפליקציות וגם עם חברות והזמנות פרטניות של לקוחות.

אשר עוז: לגופו של הדיון אני רוצה לדבר על נושא המחיר הקבוע מראש.

אשר עוז: אנחנו עובדים מעל שנה עם מחיר קבוע מראש.

אשר עוז: הנוסע יודע מראש מה המחיר, ויש לו האפשרות לבחור- - -

יעקב מרגי: איך הוא יודע?

אשר עוז: עובדים גם עם אפליקציות.

יעקב מרגי: ואין לך בעיה עם זה שזה בניגוד להנחיות משרד התחבורה.

אשר עוז: יש לנו חוות דעת משפטית שזה לא נכון.

יעקב מרגי: אין לי ביקורת על היועצים המשפטיים.

יעקב מרגי: בגמרא כתוב, שר' מאיר היה מטהר את השרץ בק"נ טעמים, ויכול לטהר הוא בעצמו, להביא סיבות לטמא.

יעקב מרגי: אז זה לא יועצים משפטיים המציאו.

יעקב מרגי: תקשיב.

יעקב מרגי: תנהלו את הוויכוחים שלכם עם משרד התחבורה.

יעקב מרגי: כרגע אין לנו אלא – ואנחנו המחוקקים – הפרשנות של המשרד.

יעקב מרגי: אלא אם כן נראה, שזה עיוות זועק - אדרוש בסיוף הדיון, ואני כבר דורש להכריע בסוגיה הזו ולומר את העמדה הברורה.

יעקב מרגי: אם אני עושה סקר, 80% מצרכני השירות הזה יורדים מהמונית בתחושה שהוא דפק אותם – אם זה מסלול ארוך, סכום, אם המונה נעצר, בקיצור, כי זה לא ברור.

יעקב מרגי: זה מסובך מדי.

יעקב מרגי: החיים פשוטים.

יעקב מרגי: יש למצוא מנגנון יותר פשוט.

יעקב מרגי: המציעים – הדיון לא ייגמר היום במסקנות.

יעקב מרגי: אדרוש ממשרד התחבורה להגיש לנו את כל המשנה הסדורה של ההווה ושל העתיד בסוגיה הזאת.

אשר עוז: מעל שנה אנו מבצעים אלפי נסיעת ביום במחיר קבוע מראש.

אשר עוז: הגמרא אומרת: זה נהנה וזה לא חסר.

אשר עוז: למה הכוונה – כולן מתועדות, יש GPS, זמן נסיעה, הכול בתוך האפליקציה.

אשר עוז: אם תהיה תלונה של נוסע שהוא יגיד ששילם יותר ממה שאמור לשלם, אני מוכן כל נסיעה כזאת, להביא את התיעוד שלה, את זמן הנסיעה, את הפקקים שהיו, את מרחק הנסיעה, להלביש את זה על מונה של משרד התחבורה.

יעקב מרגי: אתה מתעלם מזה שאני – לו יצויר, שאני מסכים למכניזם הזה, אני מפקיד בידך את הקביעה לקבוע את המחיר במצב כזה או במצב אחר.

יעקב מרגי: היום יכול להיות שהוא ידידותי, ומחר יכול להיות שלא יהיה ידידותי.

אשר עוז: עדיין תמיד יש לנוסע האפשרות לבחור.

אשר עוז: הנוסעים לא טיפשים.

אשר עוז: יש חכמת ההמונים.

יעקב מרגי: בחכמת ההמונים בזק ובזק בינלאומי עשק את הציבור ב-300 מיליון.

יעקב מרגי: הוא מחק בעקבות דיבורים פה ודיבורים שם והרגולטור, מחק 300 מיליון.

יעקב מרגי: לקוחות רדומים.

יעקב מרגי: הם טיפשים?

יעקב מרגי: חלקם היו הייטקיסטים, יועצים משפטיים, רופאים, מהנדסים.

אשר עוז: בחצי השנה שקדמה לפני הקורונה בנסיעות של מחיר קבוע מראש, זה העלה את כמות הנסיעות בגוש דן מעל 20%, בגלל שהנוסע יודע מראש כמה הוא משלם, יודע שזה יותר זול לו.

אשר עוז: יש לו האפשרות לבחור, אם הוא רוצה את זה או מונה.

אשר עוז: גם הנהג יודע את המחיר מראש.

אנטאנס שחאדה: אתה מייצג 2,000 מוניות בגוש דן?

אשר עוז: כן.

אשר עוז: בנפח הנסיעות, יותר אנשים רוצים לנסוע כי יודעים את המחיר מראש.

אשר עוז: בסופו של יום אני מייצג נהגי מוניות ומדבר מדם לבי.

אשר עוז: אני עוד מעט בוכה.

אשר עוז: נהג מונית בא אליי בוכה - לא יכול לקנות נעלים לבת שלו.

אשר עוז: אלפי משפחות מתפרנסות מהמחיר ידוע מראש הזה.

אשר עוז: הנהג מקבל לנסיעה פחות כסף ועדיין נהנה.

אשר עוז: מדוע - האפליקציה תוך כדי נסיעה מאתרת לו נסיעת המשך.

אשר עוז: הוא לא נוסע ריק, הוא לא מחפש ידיים, לא מבזבז דלק.

אשר עוז: זה חוסך פקקים.

אשר עוז: לסיכום, אני מבקש - הנהגים שלנו מוזמנים למשרד התחבורה לבירורים.

אשר עוז: הם רועדים מפחד.

אשר עוז: זה הפרנסה שלהם.

אשר עוז: אלה אנשים קשי יום, משפחות קשות יום.

אשר עוז: אני מבקש לאפשר להם, עד שהנושא הזה ייבדק, לפחות שלושה חודשים, חצי שנה עד שיבדקו את הנושא שיוכלו לעבוד במחיר קבוע מראש כפי שעבדו בשנה האחרונה.

אשר עוז: ושוב - זה אלפי נסיעות כל יום.

אשר עוז: אלפי נסיעות שמתפרנסות מזה.

יעקב מרגי: תודה.

יעקב מרגי: חברי הכנסת, הדיון הזה תרם לי דבר אחד: הנושא הזה – אני לא אומר: לא מוסדר, לא מפוקח, לא מאוסדר.

יעקב מרגי: כל תחום המוניות צריך שדרוג, שמתאים לעידן הטכנולוגי שלנו.

יעקב מרגי: אנחנו מקובעים בתפיסות ישנות עם חששות, ובצדק, שהיו בעבר.

יעקב מרגי: אה, הוא אתנו?

יעקב מרגי: מנכ"ל משרד התחבורה רוצה לומר כמה מילים.

עופר מלכה: תודה רבה, יושב-ראש הוועדה, חבר הכנסת מרגי.

עופר מלכה: אל"ף, אני שמח לשמוע שיש הרבה נסיעות במוניות.

עופר מלכה: זה לא מה שאנחנו מקבלים מהשוק.

עופר מלכה: להבדיל מהדברים שאתה שומע מבעלי עניין, יושבים פה בעלי מוניות שמייצגים ציבור יותר גדול ואת האיגודים המסודרים של נהגי המוניות.

עופר מלכה: אגב, אנחנו דנים מול כל הוועדים ומול כל הגורמים ופתחנו את הדיונים לכולם.

עופר מלכה: אתה שומע מרוב רובם של נהגי המוניות שקביעת המחיר מראש אינה מה שמשרת אותם.

עופר מלכה: להפך.

עופר מלכה: לגבי הסדרה, השוק הרי מוסדר.

עופר מלכה: היתה רפורמה שעברה ועדת מחירים, ועדת מחירים שעברה ערעורים, ערעורים שהגיעו לבתי המשפט, ובתי המשפט קבעו.

עופר מלכה: לגבי הנושא של טכנולוגיה והתקדמות לעידן החדש, אני חושב שעשינו מהלך מאוד מיוחד במשרד התחבורה.

עופר מלכה: זימנו את כל בעלי העניין.

עופר מלכה: פחתנו שולחן עגול ופתחנו דיון עם כל נציגי הנהגים, עם כולם.

עופר מלכה: הם יושבים פה, ויכולים להעיד.

עופר מלכה: לא חסמנו אף אחד מהשתתפות.

עופר מלכה: הסברנו להם שחייבים להתקדם לעידן הדיגיטלי, לעידן הישומונים, והבאנו את כל הישומונים הקיימים, את בעלי העניין שזימנו את הדיון הזה ומפעילים לחצים מפה ועד הודעה חדשה, כולל הפגנות מול בית השרה ונוקטים בכל מה שיכולים לעשות כדי לשנות את דעת המחוקק.

יעקב מרגי: שדרגו את השרה – לא רק ביבי וגנץ – עכשיו גם שרת התחבורה.

יעקב מרגי: ..

עופר מלכה: גם כאלה שדורשים רפורמה בשימוש בקנאביס, כי השרה פועלת והיא מקשיבה ומנסה לקדם בכל התחומים, לא רק בתחום התחבורה.

עופר מלכה: כזאת היא.

עופר מלכה: אמרנו לנהגי המוניות: לנו כמשרד התחבורה יש אינטרס שהמוניות יתפקדו, ויש לנו עוד עניין – אנחנו רוצים להוריד את הגודש.

עופר מלכה: אנחנו רוצים להקל על עומסי התנועה ורואים במוניות כעוד כלי לבצע את זה.

עופר מלכה: אנחנו משקיעים כספים ענקיים בנתיבים מהירים ובנתיבי תחבורה ציבורית.

עופר מלכה: איך אנחנו עושים את זה – הופכים את מוניות הספיישל למוניות או לכלי שמסיע נסיעות שיתופיות.

עופר מלכה: יש היום מודל של נסיעות שיתופיות.

עופר מלכה: הוא לא הצליח.

עופר מלכה: עובדה שלא משתמשים בו, עוד לפני הקורונה.

עופר מלכה: לא חיכו לקורונה כדי שזה לא יצליח.

עופר מלכה: הבאנו את כולם והצענו מודל של נסיעה שיתופית שאנחנו עובדים עליו.

עופר מלכה: כולם גם היו בשבוע שעבר אצל השרה בכנסת - גם הישומונים, גם ישומון שאין לומר את שמו, וגם הם מוכנים ללכת לנושא של נסיעה שיתופיות במוניות שירות.

עופר מלכה: שמנו שני עוגנים: אחד, שזה יהיה במוניות ולא בכלי תחבורה פרוצים ופרטיים כי אנחנו צריכים- - -

יעקב מרגי: אנחנו מדברים רק על מוניות מאושרות.

עופר מלכה: ודרך המונה, כי המונה הוא כלי לפקח על מחירים.

עופר מלכה: בלי המונה כל אחד יכול לעשות מניפולציות.

יעקב מרגי: המונה הוא אחד הכלים.

יעקב מרגי: כשאתה אומר רק – זה אומר שאין מה לעשות, אני נועל את הדיון, ומשרד התחבורה מקובע.

יעקב מרגי: אף אחד לא יחלוק עליי.

יעקב מרגי: הנוסע יעדיף לדעת מראש את התעריף שהוא רוצה.

יעקב מרגי: כמובן, שהוא יידע שלא עשקו אותו, שלא עקצו אותו, ויהיה לו כל המידע ביד.

יעקב מרגי: השאלה, אם לא הגיע הזמן שמשרד התחבורה יפתח מודל שיאפשר?

יעקב מרגי: אתה רוצה נסיעה עם מונה – קבל מונה.

יעקב מרגי: רוצה תעריף קבוע ומפוקח - אקבל תעריף קבוע ומפוקח.

יעקב מרגי: זה לא בשמיים.

יעקב מרגי: השאלה אם לא הגיע הזמן לעשות את זה.

עופר מלכה: אתן לך את החוויה האישית שלי.

יעקב מרגי: כולנו עם החוויות האישיות שלנו, הלא נעימות.

עופר מלכה: אני עבדתי בגוף ממשלתי, ואחר כך עבדתי גם בחברות פרטיות.

עופר מלכה: הגוף הממשלתי דרש ממני לפחות שתי נסיעות בשבוע לשדה התעופה.

עופר מלכה: המסקנה שלי היתה שאני דורש מהנהג להפעיל מונה.

עופר מלכה: היו מחירונים מסודרים, מנוילנים.

עופר מלכה: תמיד לא היו מסונכרנים למחירון.

עופר מלכה: גם בעולם, ונסעתי בעשרות אם לא מאות-אלפי מוניות בחיי – תמיד מה שנתן לי את המחיר ההוגן והמחיר שידעתי שאני משלם עבור המוצר שאני רוכש - זה המונה.

עופר מלכה: כל יתר הניסיונות שלוי הובילו אותי למסקנה- - -

יעקב מרגי: תודה.

יעקב מרגי: נתת לי את הקטע של הוודאות של הנוסע.

יעקב מרגי: יש עוד צד.

יעקב מרגי: מאחר שאמרת שיש למוניות תפקיד חשוב במערך הסעת ההמונים של מדינת ישראל, ואתה רוצה שהענף – יש תופעה של המתנה בין נסיעה לנסיעה.

יעקב מרגי: פחת עצום.

יעקב מרגי: ידע משכנים אני יודע – עבודה כנהג מונית אינה עבודה אטרקטיבית, כי כל פעם שמוצא משהו יותר טוב, עוזב, ואז רואה אותו שוב על מונית, שואל אותו: מה קרה?

יעקב מרגי: כל פעם שמובטל, עולה על מונית.

יעקב מרגי: זה אומר שזו לא ברירת המחדל הכי טובה.

יעקב מרגי: זה לא מקצוע אטרקטיבי, כי הפחת והזמן והתעריפים לא נותנים לו את זה.

יעקב מרגי: צריך להתנהל בצורה שאנחנו לא רוצים שיתנהלו כדי להרוויח בצורה סבירה.

יעקב מרגי: השאלה, למה לא לנסות לייעל את זה שגם הנוסע יהיה מוגן מהפקעת מחירים ויהיה מרוצה מהמחיר, גם נהג המונית וגם הכבישים, התשתיות?

עופר מלכה: אתה מתפרץ לדלת פתוחה.

עופר מלכה: זו הלוגיקה שהובילה אותנו לאסוף את כולם בחדר אחד, ולומר: אנחנו צריכים למצוא שיפור למצב הקיים.

עופר מלכה: אספתי את כל ארגוני הנהגים.

יעקב מרגי: מתי נראה לך לוחות זמנים, שמשרד התחבורה יוכל להביא לנו מודל אחרי עבודת מטה?

עופר מלכה: יושבים פה כל הנוכחים שיעידו- - -

יעקב מרגי: אני סומך עליך.

יעקב מרגי: לא צריך עדים.

יעקב מרגי: יש בינינו רמת אמון גבוהה.

יעקב מרגי: אני רוצה לדעת בתחושה שלך כמנכ"ל, אם אתה יודע לומר שבשנה הקרובה תיערך עבודה.

עופר מלכה: זה לא רק אני; גם שרת התחבורה שמה כל כובד משקלה.

עופר מלכה: היא לוחצת עלינו.

עופר מלכה: מבחינתה זה היה צריך להיות אתמול.

עופר מלכה: היא פגשה את כל ארגוני נהגי המוניות כמה פעמים.

יעקב מרגי: ובכל זאת, מה נראה לך?

עופר מלכה: בשבוע שעבר ישבנו בכנסת עם כל הישומונים.

עופר מלכה: הפערים אינם גדולים.

יעקב מרגי: אני מבין שאתם עושים עבודה.

יעקב מרגי: אתם לומדים את הסוגיה להביא מודל.

יעקב מרגי: WIN-WIN-WIN, הכול ביחד.

יעקב מרגי: בוחנים, שגם נהגי המוניות יהיה כדאי להם להיות נהגי מוניות וגם הנוסע עם הוודאות והמחירים.

יעקב מרגי: בבקשה.

אנדרי קוז'ינוב: כשאנחנו מדברים על נהגי מוניות ועל מחירים קבועים ועל העדפות כאלה ואחרים - מי מדבר על הצרכן?

אנדרי קוז'ינוב: יש פה מאות-אלפי אנשים שרוצים לשלם פחות.

אנדרי קוז'ינוב: מתי ראיתם נהג מונית שמוריד מהמחיר המקסימלי 30%, 40%?

אנדרי קוז'ינוב: בואו.

יעקב מרגי: תודה.

יעקב מרגי: בבקשה.

עופר מלכה: המודל שלנו נותן הנחה מהנוסע השני שמצטרף.

יעקב מרגי: אבל הוא לא בלעדי.

יעקב מרגי: בעצמך אמרת שהמודל השיתופי לא הצליח כל כך.

עופר מלכה: הוא מביא עד ל-50%- - -

יעקב מרגי: אדרוש בסיכום שלי שתגישו לנו מסמך אחרי עבודה וצוות חשיבה בזמן הקרוב למיצוי כל האפשרויות.

יעקב מרגי: בבקשה.

משה אבוטבול: כמגיש ההצעה אני רוצה לסיים בשלושה משפטים.

משה אבוטבול: צריך לתת את האפשרות לצרכן, האם לבחור מחיר קבוע או לא.

משה אבוטבול: שנית, שהאפליקציה תהיה מפוקחת עם מחיר מינימום ומחיר מקסימום, וצריך גם לחשוב איך משנים את התקנות עם פיקוח של משרד התחבורה.

משה אבוטבול: ודבר אחרון שעלה פה תוך כדי שיחה – ואני חושב שצודקים מי שהעלו את זה - היות שיש רבבות מהמגזר החרדי שלא מחזיקים טלפון חכם, לחשוב אולי על המצאה, איך אפשר גם בחיוג רגיל לקבל את התשובות האלה.

משה אבוטבול: למשל, אומר בהודעה קולית: אשקלון באר הבע, וזה עושה את החישוב ואומר: עולה 150 שקלים.

משה אבוטבול: כולל עולים חדשים, שישמחו.

משה אבוטבול: תודה רבה, יושב-ראש הוועדה.

יעקב מרגי: תודה.

יעקב מרגי: רבותיי, הוועדה רואה לנגד עיניה קודם כל את הצרכן, אבל רואה כוועדת כלכלה חשיבות של הסדרה של כל הענף הזה של התחבורה הציבורית בכלל והסדרה של ענף המוניות בפרט.

יעקב מרגי: הוועדה קוראת למשרד התחבורה, כפי שאמרתי למנכ"ל, לקיים צוות חשיבה שייתן מענה לכלל הצרכים בסוגיית המוניות הן של הצרכן, הן של הנהג.

יעקב מרגי: הרי לא נרצה לחסל את הענף הזה ולא נרצה שנתייחס אליו כגורם שלילי שתמיד נותן שירות – צריך שיהיה מרוצה ולא ממורמר.

יעקב מרגי: אני לא רוצה שאף אחד יתרום לאזרח.

יעקב מרגי: אני רוצה שתהיה הגינות והוגנות.

יעקב מרגי: גם הצרכן ישלם מה שצריך לשלם ולא יותר, וגם נהג המונית יקבל את התמורה בהתאם למה צריך.

יעקב מרגי: לחכות בהמתנה, ואני רואה את הוויכוחים בין הנהגים, זה מגיע לפעמים למקומות לא נעימים.

יעקב מרגי: הוועדה תקיים דיון נוסף.

יעקב מרגי: אני דורש ממשרד התחבורה עד 1 באפריל להגיש לנו מסמך נייר עמדה בסוגיה הזו של כל ההסדרה של ענף המוניות.

יעקב מרגי: הוועדה תקיים דיון נוסף לאחר קבלת חומר ממשרד התחבורה.

יעקב מרגי: תודה רבה, הישיבה נעולה.